ΓΡΑΠΤΗ ΕΡΩΤΗΣΗ E-0614/99

υποβολή: Patricia McKenna (V) προς την Επιτροπή

(12 Μαρτίου 1999)

Θέμα: Ευρωπαïκή χρηματοδότηση των ιρλανδικών σιδηροδρόμων

Η Ευρωπαϊκή Επιτροπή έχει διαθέσει εκατομμύρια στερλίνες τα τελευταία χρόνια για τη χρηματοδότηση της επιχείρισης ιρλανδικών σιδηροδρόμων Iarnrod Eireann, μέσω του Ταμείου Συνοχής και του ΕΤΠΑ.

Παρά το γεγονός αυτό, σε πρόσφατη έκθεση της International Risk Management Services που συνετάγη για λογαριασμό της ιρλανδικής κυβέρνησης, επικρίνεται με αυστηρότητα η έλλειψη νοοτροπίας ασφάλειας στους ιρλανδικούς σιδηρόδρομους με αποτέλεσμα το γεγονός αυτό να αποτελεί σοβαρή απειλή για τους επιβάτες και το προσωπικό.

Έχοντας υπόψη τα προαναφερθέντα και το γεγονός ότι η αρχή της ασφάλειας αποτελεί θεμέλιο της κοινοτικής πολιτικής των μεταφορών, για ποιό λόγο η Επιτροπή δεν έχει διερευνήσει τους τρόπους με τους οποίους η ιρλανδική κυβέρνηση έχει δαπανήσει τα χρήματα της Ευρώπης στο σιδηροδρομικό της δίκτυο προκειμένου να διασφαλίσει ότι τα κονδύλια δεν έχουν "παροχετευθεί" σε σχέδια τα οποία δεν αφορούν ζητήματα ασφάλειας;

Απάντηση της κας Wulf-Mathies εξ ονόματος της Επιτροπής

(26 Απριλίου 1999)

Το πρόγραμμα ανάπτυξης των μεγάλων σιδηροδρομικών γραμμών που αναφέρεται στο ιρλανδικό επιχειρησιακό πρόγραμμα (ΕΠ) για μεταφορές (1994-1999) αναγνωρίζει ότι το μεγαλύτερο μέρος της υποδομής των σιδηροδρομικών γραμμών και των σηματοδοτών σιδηροδρόμων στο δίκτυο, είναι απηρχαιωμένο και ότι η πλειοψηφία των σιδηροδρομικών μηχανών έχει περιπέσει σχεδόν σε αχρηστία. Κατά συνέπεια, η κοινοτική συνδρομή για τα σχέδια που αφορούν τις σιδηροδρομικές γραμμές στην Ιρλανδία έχει δώσει ιδιαίτερη έμφαση στα ζητήματα ασφαλείας.

Δεδομένου ότι η προτεραιότητα δόθηκε στους βασικούς άξονες που εκτείνονται από το Δουβλίνο, η ενίσχυση χορηγήθηκε στο πλαίσιο του Ταμείου Συνοχής για την ανανέωση των σιδηροδρομικών γραμμών και των σηματοδοτών, και το Ευρωπαϊκό Ταμείο Περιφερειακής Ανάπτυξης (ΕΤΠΑ) χορήγησε επιδοτήσεις για νέο τροχαίο εξοπλισμό σιδηροδρομικού οργανισμού. Εξάλλου, από τα 150 εκατ. [fmxeuro] που αναλήφθηκαν από το LUAS, πρόγραμμα που αφορά το μετρό, 85 εκατ. [fmxeuro] χορηγήθηκαν ειδικά για τη βελτίωση του σιδηροδρομικού δικτύου. Αυτό περιλαμβάνει ενέργειες όπως ανανέωση των κυρίων σιδηροδρομικών γραμμών, βελτιώσεις στο υπόγειο σιδηροδρομικό δίκτυο του Δουβλίνου και ηλεκτρικές σιδηροδρομικές γραμμές (DART), όπως επιμήκυνση των αποβάθρων των σιδηροδρομικών σταθμών (πλατφόρμων) για την προσαρμογή μεγαλύτερων τρένων, με σκοπό να βοηθήσουν την απαλλαγή από την παραφόρτωση και να βελτιώσουν τους όρους ασφάλειας των ιρλανδικών σιδηροδρομικών γραμμών.

Το Αξιότιμο Μέλος του Κοινοβουλίου πρέπει να είναι σίγουρο ότι η Επιτροπή επαγρυπνά για τον έλεγχο σχετικά με την χρησιμοποίηση των ευρωπαϊκών κεφαλαίων στην Ιρλανδία. Η επιτροπή παρακολούθησης του κοινοτικού πλαισίου στήριξης (ΚΠΣ) ελέγχει την ελεγκτική επιτροπή για τη χρησιμοποίηση των διαρθρωτικών κεφαλαίων σε επίπεδο ΕΠ και υπο-προγράμματος και, μέσω της επιτροπής παρακολούθησης του ΕΠ μεταφοράς, ελέγχεται η πρόοδος των μέτρων. Παρομοίως, η υλοποίηση των προγραμμάτων του Ταμείου Συνοχής ελέγχεται μέσω της επιτροπής παρακολούθησης του Ταμείου Συνοχής. Μέσω του συνεχούς ελέγχου από τις ανωτέρω επιτροπές, οι οποίες συνέρχονται δύο φορές το χρόνο, διασφαλίσθηκε ότι οι κοινοτικοί πόροι έχουν χρησιμοποιηθεί για τα επιδιωκόμενα προγράμματα, τα οποία συνέβαλαν για τη βελτίωση της ασφάλειας του ιρλανδικού σιδηροδρομικού δικτύου.

Αν και υπολείπεται αναμφιβόλως πολλή δουλειά, πρέπει να σημειωθεί ότι σύμφωνα με την έκθεση των διεθνών υπηρεσιών για την διαχείριση του κινδύνου, οι ιρλανδικές αρχές ανακοίνωσαν πρόσφατα την πρόθεσή τους για διάθεση σημαντικών πόρων για την περίοδο των επόμενων πέντε ετών σχετικά με τη βελτίωση των όρων ασφαλείας των σιδηροδρομικών γραμμών. Εξάλλου, η Επιτροπή αναμένει ότι επιπλέον πόροι θα χορηγηθούν και να φέρουν εις πέρας αυτό το θέμα κατά την επόμενη περίοδο προγραμματισμού.